টি-টোয়েন্টি বিশ্বকাপ যেন বাংলাদেশের মেয়েদের জন্য আইপিএলে ডাক পাওয়ার ক্ষেত্র
মেয়েদের টি-টোয়েন্টি বিশ্বকাপে রোববার ১২ই ফেব্রুয়ারি মাঠে নামবে বাংলাদেশী ক্রিকেট দল। দক্ষিণ আফ্রিকার কেপটাউনে শ্রীলঙ্কার বিপক্ষে মাঠে নামবে বাংলাদেশ।
বাংলাদেশ সময় রাত ১১টায় শুরু হবে খেলা।
বাংলাদেশ এবারের টি-টোয়েন্টি বিশ্বকাপে গ্রুপ 'এ'তে আছে। এ গ্রুপে আছে অস্ট্রেলিয়া, নিউজিল্যান্ড, দক্ষিণ আফ্রিকা এবং শ্রীলঙ্কা।
ক্রিকেট লেখক সাজ্জাদ খান মনে করেন, এটা একটা কঠিন গ্রুপ, বাংলাদেশ গত তিন আসরে কোনও ম্যাচেই জিততে পারেনি তাই তিনি খুব বেশি প্রত্যাশা রাখছেন না।
তবে মি. খান মনে করেন, বাংলাদেশের উচিৎ অন্তত শ্রীলঙ্কার বিপক্ষে জয় পাওয়া।
তিনি বলেন, “শ্রীলঙ্কার বিপক্ষে জয়ের পর যদি আরও একটি ম্যাচ জিতে যেতে পারে সেটাকেই সফলতা ধরে নেয়া হবে এই টুর্নামেন্টে।”
বাংলাদেশের নারী ক্রিকেটের পরিচিত মুখ সালমা খাতুন, জাহানারা আলমরা আছেন।
সাথে এবারে আন্ডার নাইন্টিন থেকে তিনজন গেছেন, যারা আশার আলো ছড়াচ্ছেন।
কিছুদিন আগেই অনুর্ধ্ব -১৯ বিশ্বকাপের গ্রুপ পর্বে অস্ট্রেলিয়ার অনুর্ধ্ব ১৯ দলকে হারিয়েছে বাংলাদেশের মেয়েরা।
দারুণ এক প্রথম পর্ব কাটিয়েছিল বাংলাদেশ।
বাংলাদেশের স্বর্ণা আক্তার বিশ্বকাপের সেরা একাদশেও সুযোগ পেয়েছিলেন।
ক্রিকেট লেখক সাজ্জাদ খান মনে করেন, মুর্শিদা খাতুন, ফারজানা হক পিংকি ব্যাটিংয়ে এবং মারুফা, জাহানারা বোলিং বিভাগে গুরুত্বপূর্ণ অবদান রাখতে পারেন।
তবে মি. খান মনে করেন যেহেতু আইপিএলের মতো বড় একটা সুযোগ নারীদের সামনে এসেছে, “এখন সবাই শো করতে চাইবে নিজেদের সামর্থ্য।”
এবারই প্রথমবারের মত উইমেন্স আইপিএল, অর্থাৎ ইন্ডিয়ান প্রিমিয়ার লিগের নারী ভার্সন শুরু হতে যাচ্ছে।
ইতোমধ্যে বিপুল অর্থে বিক্রি হয়েছে ফ্র্যাঞ্চাইজ এবং টেলিভিশন সম্প্রচার স্বত্ত্ব।
বিশ্বকাপ শুরুর তিনদিনের মাথায় হবে আইপিএলের নিলাম, অর্থাৎ এরই মধ্যে যাদের দলে নেয়ার কথা ভেবেছে ফ্র্যাঞ্চাইজগুলোর ম্যানেজমেন্ট তাদের ছাড়া আরও নারী ক্রিকেটাররা নজর কাড়ার সুযোগ পাবেন অন্তত তিনদিন।
বাংলাদেশের ম্যাচ রয়েছে শ্রীলঙ্কার বিপক্ষে, ১২ই ফেব্রুয়ারি।
ক্রিকেট লেখক সাজ্জাদ খান মনে করেন, এটা ক্রিকেটারদের জন্য একটা বড় 'বুস্ট' হিসেবে আসবে।
তিনি বলেন, “নারী ক্রিকেটারদের বেতন ও অন্যান্য সুযোগসুবিধা খুব ভালো নয়। এক্ষেত্রে আইপিএল একটা ভিন্নতা নিয়ে আসবে। আরও বেশি ক্রিকেটার এখানে আসার কথা ভাববে, অর্থনৈতিক প্রণোদনা একটা বড় ব্যাপার।”
মি. খান আশা করছেন অন্তত দুইজন বাংলাদেশ থেকে নারীদের আইপিএলে ডাক পাবেন।
“সালমা খাতুন, বিশ্বেরই সেরা স্পিনারদের একজন। তিনি ডাক পেতে পারেন সাথে আরও একজনকে ডাকতে পারে,” তিনি বলেন।

চল্লিশ লাখ রুপির ক্যাটাগরিতে আছেন বাংলাদেশের সালমা খাতুন ও রুমানা আহমেদ।
নিগার সুলতানা, জাহানারা আলম, নাহিদা আক্তার, লতা মণ্ডল, সোবহানা মোস্তারি ও রিতুমনি আছেন ত্রিশ লাখ রুপির ক্যাটাগরিতে।
সদ্যই অনুর্ধ্ব-১৯ বিশ্বকাপে পারফর্ম করা স্বর্ণা আখতারও আছেন বিশ লাখ রুপির ক্যাটাগরিতে।
দক্ষিণ আফ্রিকার ক্রিকেট লেখক ফিরদোস মুন্ডা ইএসপিএন ক্রিকইনফোতে লিখেছেন, “দেখেন প্রথম নারী আইপিএল নিলামে ১২ কোটি রুপি খরচ করবে দলগুলো। পুরুষদের আইপিএলের তুলনায় প্রায় আটগুণ কম খরচ হবে।”
তবুও এটাকেই বড় 'অর্থনৈতিক বুস্ট' বলছেন ফিরদোস মুন্ডা।
এটাকে শুধু আর্থিকই না সামগ্রিকভাবে নারী ক্রিকেটারদের সামর্থ্যের স্টেটমেন্ট হিসেবে দেখতে চাইছেন তিনি।
নিউজিল্যান্ডের নারী ক্রিকেটার সোফি ডিভাইন মনে করেন, “এটা নারী ক্রিকেটের জন্য একটা বড় যাত্রার শুরু।”

মেয়েদের টি-টোয়েন্টি বিশ্বকাপে রোববার ১২ই ফেব্রুয়ারি মাঠে নামবে বাংলাদেশী ক্রিকেট দল। দক্ষিণ আফ্রিকার কেপটাউনে শ্রীলঙ্কার বিপক্ষে মাঠে নামবে বাংলাদেশ।